tttarun/llama2_hindi huggingface dataset:
किसी राष्ट्र की प्रगति को सुनिश्चित करने तथा प्रशासनिक व्यवस्था को कायम करने के लिये लोक सेवाओं में नैतिकता की उपस्थिति अपरिहार्य मानी जाती है। लेकिन, वर्तमान में लोक सेवाओं में ‘नैतिकता के पतन’ की स्थिति चिंतित करती है। आपकी दृष्टि में लोकसेवाओं में नैतिकता के पतन के क्या कारण हैं?
उत्तर :
सरदार पटेल ने देश की व्यवस्था को कायम करने के लिये सार्वजनिक सेवाओं (लोक सेवाओं) को देश का ‘स्टीलफ्रेम’ कहा था। भारत जैसे विकाशील देश के लिये यह बहुत जरूरी है कि राष्ट्र के त्वरित विकास हेतु लोकसेवा तंत्र नैतिक मूल्यों का पालन करते हुए अपनी जिम्मेदारियों/कर्त्तव्यों को निष्ठापूर्वक निभाएँ। कौटिल्य ने भी सरकारी अधिकारियों (लोकसेवकों) में नैतिक-मूल्यों के समावेश की वकालत की थी और नैतिक जिम्मेदारी निभाने में असफल अधिकारियों के लिये सख्त सजा का प्रावधान किया था।
आज हमारे देश के सामने विभिन्न प्रकार की चुनौतियाँ एवं समस्याएँ उपस्थित हैं, यथा- भ्रष्टाचार, बेरोजगारी, गरीबी, अशिक्षा, आतंकवाद, नक्सलवाद, राजनीति का अपराधीकरण, साम्प्रदायिकता, कुपोषण आदि। इन समस्याओं और चुनौतियों से निपटने पर ही राष्ट्र की प्रगति सुनिश्चित हो पाएगी। इसके लिये महज राजनीतिक इच्छाशक्ति से काम नहीं चलेगा अपितु एक निष्ठावान, कर्त्तव्यपरायण, जिम्मेदार एवं नैतिक प्रशासनिक संरचना का होना भी बहुत आवश्यक है।
परंतु, वर्तमान में देश की लोक सेवाओं में नैतिकता के पतन की स्थिति चिंतित करती है। लोक सेवाओं में व्याप्त भ्रष्टाचार, लालफीताशाही, स्वार्थपूर्ण राजनीति, लोक सेवाओं में संवेदनशीलता एवं देश के प्रति सेवाभाव व सत्यनिष्ठा का अभाव न केवल देश की प्रगति में बाधक है बल्कि स्वस्थ लोकतांत्रिक व्यवस्था के संचालन में भी बड़ी बाधा है।

लोकसेवाओं में नैतिकता के पतन के कारणः
भारतीय नौकरशाही का सामन्तवादी आचरण।
राजनीतिक विकेन्द्रीकरण का अभाव तथा प्रशासन का केन्द्रीकृत नियंत्रण।
व्यवसायियों, राजनेताओं एवं नौकरशाही के मध्य गठजोड़।
प्रशासन के पास अत्यधिक विवेकी शक्तियों का होना।
राजनीतिक नेतृत्व की अक्षमता।
भ्रष्टाचार निषेध कानूनों का उचित ढंग से लागू न हो पाना।
लेखा-परीक्षण प्रणाली का कमजोर होना।
आम जनता में लोक प्रशासन तथा कानून के सैद्धान्तिक पहलुओं की जानकारी की कमी।
इन सब कारणों को दूर करके तथा लोकसेवाओं में नैतिक मूल्यों का गहराई से समावेश करके ही देश की प्रगति तथा सुशासन की संकल्पना, दोनों को साकारित किया जा सकता है।
आप एक सिविल सेवक हैं। आपको नदी जोड़ो परियोजना की संभावनाओं का पता लगाने के लिये जाँच समिति में एक सदस्य के रूप में नियुक्त किया गया है। संभावनाओं के सर्वेक्षण के दौरान पता चलता है कि इससे न केवल एक मुख्यधारा से दूर विशाल जनजातीय समूह प्रभावित होगा, बल्कि साथ ही यह एक नेशनल पार्क घोषित क्षेत्र के बड़े भाग को प्रतिकूल रूप से प्रभावित करेगा। जाँच समिति को आप अपने विचारों से अवगत कराते हैं किंतु आपके विचारों को महत्त्व न देते हुए समिति के अन्य सदस्य आप पर उनके विचारों का समर्थन करने का दबाव डालते हैं। इसके अलावा वे आपको आर्थिक लाभ पहुँचाने की बात भी कहते हैं। जब आप जाँच की वास्तविकता का पता संबंधित मंत्री को बताने का फैसला करते हैं तो आपको पता चलता है कि यह मंत्री के इशारे पर ही हो रहा है क्योंकि इससे उन्हें अनुचित लाभ प्राप्त होने की संभावना है। (a)इसमें कौन-कौन से नैतिक मुद्दे शामिल हैं ? (b) आपकी कार्रवाई क्या होगी और क्यों?
उत्तर :
दी गई केस स्टडी में निम्नलिखित नैतिक मुद्दे शामिल हैं:
विकास बनाम पर्यावरणीय नैतिकताः नदी जोड़ो परियोजना का उद्देश्य कल्याण को बढ़ावा देना है। इसके अंतर्गत सरप्लस जल वाली नदियों के पानी को कम या न्यून जल वाली नदियों में स्थानांतरित किया जाएगा, किंतु यह पर्यावरणीय नैतिकता के विरुद्ध है। इससे जैव विविधता के संरक्षण को हानि पहुँच रही है, जो न केवल वहाँ के जीवित वन्य जीवों के लिये अपितु पर्यावरणीय अवकर्षण को बढ़ावा देगा।
विकास बनाम जनजातीय समूहों के अधिकारः यद्यपि नदियों को जोड़ने से विकास को बढ़ावा मिलेगा किंतु किसी एक वर्ग के अधिकारों की कीमत पर दूसरे लोगों को लाभ पहुँचना नैतिक नहीं कहा जा सकता है।
विविधता का सम्मान करना नैतिक दृष्टि से उत्कृष्ट है। चूँकि जनजातीय समूह अभी भी समाज की मुख्यधारा से अलग हैं उनकी अपनी संस्कृति और मूल्य हैं। वे इस विकास की प्रक्रिया से प्रभावित होंगे। अतः इसे नैतिक नहीं कहा जा सकता।
भ्रष्टाचार का मुद्दाः वर्तमान में भ्रष्टाचार की समस्या नैतिकता में गिरावट के मुख्य कारकों में से एक है। यहाँ आर्थिक लाभ की संभावना ईमानदारी, सत्यनिष्ठा के विरुद्ध तथा पक्षपात की संभावनाओं को उत्पन्न करती है।
अनुपालन और गवर्नेंस का मुद्दाः विकास के साथ पर्यावरणीय कानून, कल्याणवाद, सहकारिता, नागरिक अधिकार आदि मुद्दे जुड़े हैं। इनके बिना गुड गवर्नेंस और एथिकल गवर्नेंस की प्राप्ति संभव नहीं है।
(b) आपकी कार्रवाई क्या होगी और क्यों?
चूँकि यह एक अत्यंत संवेदनशील मुद्दा है, जिसमें अनेक वर्गों के हित जुड़े हैं। अतः मेरी कार्रवाई निम्न प्रकार होगीः
मैं सर्वप्रथम किसी भी आर्थिक लाभ की संभावना को समाप्त करते हुए अपने मत पर डटा रहूंगा। 
इसके बाद मैं अनुनय का प्रयोग करते हुए उनके मत को परिवर्तित करने की कोशिश करूंगा। 
फिर भी यदि वह परियोजना के संबंध में अनुमति देते हैं तौ मैं अन्य विकल्पों पर कार्यवाही करूंगा। 
मैं संबंधित सर्वेक्षणों के वास्तविक डाटा को राष्ट्रीय हरित न्यायाधिकरण और अनुसूचित जनजातीय  
कमीशन को अप्रत्यक्ष रूप से प्रेषित करने का प्रयास करूंगा, ताकि वास्तविक तथ्यों पर कार्रवाई हो सके।
आपको हाल ही में जयपुर (राजस्थान) का कमिश्नर नियुक्त किया गया है। नियुक्ति के बाद आपको लगातार वेश्यावृत्ति, चाइल्ड पोर्नोग्राफी और महिला एवं बच्चों की तस्करी की सूचना मिलती है। आपने इस संबंध में कार्रवाई के लिये कई प्रयास किये किंतु कोई ठोस नतीजा प्राप्त करने में असफल रहे हैं। कुछ दिनों बाद आपको पता चलता है कि इसमें आपके विभाग के ही कुछ कर्मचारियों का सहयोग है, जिससे छापामारी से पहले ही इस कार्य में संलिप्त लोगों को जानकारी मिल जाती है। अंततः आप गुप्त रूप से छानबीन करने का फैसला लेते हैं। इसी दौरान आपको पता चलता है कि इन कार्यों में संलग्न मुख्य व्यक्तियों में आपका एक घनिष्ठ मित्र भी है, जो किसी समय आपके साथ सिविल सेवा की तैयारी करता था। इसके अलावा, कुछ नेताओं के शामिल होने का भी पता चला है। (a) इस संबंध में आपकी कार्रवाई क्या-क्या होगी? (b) कार्रवाई के विभिन्न विकल्पों के गुणों-अवगुणों पर चर्चा करें।
उत्तर :
(a) इस संबंध में आपकी कार्रवाई क्या-क्या होगी? 
दी गई परिस्थितियों के अनुसार मेरे पास निम्नलिखित विकल्प होंगेः
मैं इस मामले में कोई कार्रवाई नहीं करूंगा।
मैं इन गतिविधियों में संलिप्त कुछ लोगों पर कार्रवाई करूंगा और अन्य लोगों, जैसे- दोस्त, नेताओं आदि को पहले से ही सूचित कर दूंगा।
मैं वहाँ से अपना ट्रांसफर दूसरी जगह करवा लूंगा।
मैं अलग-अलग टीमों का गठन करूंगा और सभी लोगों पर एक साथ कार्रवाई करूंगा।
(b) कार्रवाई के विभिन्न विकल्पों के गुणों-अवगुणों पर चर्चा करें।
विकल्प (1): चूँकि इसमें मेरा दोस्त जो उच्च शिक्षा प्राप्त है, शायद किसी मजबूरी में ही ऐसी गतिविधियों में शामिल हुआ है। इसके अलावा, मेरे स्टाफ के कुछ लोग और नेता भी शामिल हैं, इन पर कोई कार्रवाई मेरे कॅरियर और फैमिली के लिये घातक हो सकती है। अतः यह मेरे लिये अच्छा विकल्प है। किंतु यह विकल्प निष्क्रियता का सूचक है और इससे पराजयवाद की गंध आती है। ऐसे संवेदनशील मुद्दे पर निष्क्रियता बरतना समाज में गलत गतिविधियों को बढ़ावा देने जैसा है, अतः मैं यह विकल्प स्वीकार नहीं करूंगा।
विकल्प (2): इस विकल्प को चुनने से यद्यपि मैं दोस्त, स्टॉफ और नेताओं की नज़रों में अच्छा बन जाऊंगा किंतु यह सही नहीं होगा। कुछ लोगों पर कार्रवाई करना समस्या का समाधान नहीं है। अतः मैं यह विकल्प नहीं चुनूंगा।
विकल्प (3): यह मेरे लिये सही विकल्प होगा क्योंकि इससे मैं नैतिक दुविधा से बच जाऊंगा। चूँकि मैं ऐसी गतिविधियों को स्वीकार नहीं कर सकता और मेरा ट्रांसफर हो जाता है तो मैं कोई भी असामान्य स्थिति से बच सकूंगा। लेकिन यह विकल्प प्रशासनिक और नैतिक मूल्यों के विरुद्ध है। यह परिहत की बजाय स्वार्थपरकता पर केंद्रित है। अतः मैं इस विकल्प को नहीं स्वीकार कर सकता।
विकल्प (4): यह मेरे लिये सर्वोत्तम विकल्प होगा। यद्यपि दोस्त उच्च शिक्षित है किंतु इस आधार पर उस पर कार्रवाई न करना ऐसे लोगों को प्रोत्साहित करने के समान है। नेताओं पर ऐसी कार्रवाई राजनैतिक नैतिकता को बढ़ाने में सहयोग करेगी और कार्यालय के लोगों पर कार्रवाई कार्यस्थल पर नैतिकता को स्थापित करेगी।
अतः मैं संवैधानिक प्रावधानों और प्रशासनिक कोड ऑफ एथिक्स के अनुसार सभी पर एक साथ कार्रवाई करूंगा।
भारत और पाकिस्तान के बीच लंबे समय बाद क्रिकेट मैच खेला जाना है, जो कि कूटनीतिक दृष्टि से दोनों देशों के मध्य संबंध सुधारने के लिये अत्यंत महत्त्वपूर्ण है। आपको हाल में भारतीय क्रिकेट टीम में चुना गया है। मैच से एक दिन पहले आप अपने टीम के सदस्यों के बीच मैच फिक्सिंग को लेकर चर्चा सुनते हैं। कुछ समय बाद आपकी टीम का कप्तान आपको 1 करोड़ का ऑफर देता है तथा ऑफर स्वीकार न करने पर आपको टीम से बाहर निकालने की धमकी देता है। आप लंबे समय की मेहनत के बाद योग्यता के आधार पर टीम में चुने गए हैं और आप इस मौके को किसी भी हाल में खोना नहीं चाहते। साथ ही, आपके परिवार की आर्थिक स्थिति अत्यंत कमज़ोर है। प्रथमतः आप चुप रहने का फैसला करते हैं किंतु आपका अंतःकरण इसको स्वीकार करने के लिये तैयार नहीं है। (a) आपके पास कौन-कौन से विकल्प हैं? (b) विभिन्न विकल्पों के गुण-अवगुण बताते हुए उच्चतम विकल्प बताएँ।
उत्तर :
केस स्टडी में दी गई परिस्थितियों के अनुसार मेरे पास निम्न विकल्प होंगेः
कप्तान द्वारा दिये गए ऑफर को स्वीकार कर लूंगा।
दिये गए ऑफर को स्वीकार नहीं करूंगा। किंतु जैसा कप्तान कहेगा, उसी के अनुरूप खेलने के लिये तैयार हो जाऊंगा।
टीम के सभी सदस्यों से बात करूंगा और उन्हें मैच फिक्सिंग न करने के लिये राजी करूंगा।
टीम के वरिष्ठ पदाधिकारियों को सूचित करूंगा।
मीडिया में जाकर मैच फिक्सिंग का खुलासा करूंगा।
(b) विभिन्न विकल्पों के गुण-अवगुण बताते हुए उच्चतम विकल्प बताएँ।
विकल्प (1): चूँकि मेरी आर्थिक स्थिति कमज़ोर है। अतः ऑफर की गई राशि से मेरी इस समस्या का हल हो जाएगा। किंतु मैं इस विकल्प को स्वीकार नहीं कर सकता क्योंकि एक तरफ यह मेरी सत्यनिष्ठा और गरिमा एवं अन्तःकरण के मूल्यों के विरुद्ध है। वहीं, दूसरी ओर यह प्रत्यक्षतः भ्रष्टाचार निवारण अधिनियम का उल्लंघन करता है।
विकल्प (2): यह विकल्प चुनने से यद्यपि मेरी आर्थिक समस्या को हल करने का मौका हाथ से निकल जाएगा किंतु मेरी अंतरात्मा और मेरे मूल्यों को बनाए रखा जा सकेगा। किंतु यह विकल्प भी गलत है। किसी मामले में निष्क्रिय हो जाना, जो कि नैतिक मूल्यों के विरुद्ध हो, तो भी अपने आप में एक भ्रष्ट गतिविधि है।
विकल्प (3): हाँ यह एक अच्छा विकल्प हो सकता है। मैं अनुनय का प्रयोग करते हुए बताऊंगा कि यह  कार्य करना भ्रष्ट गतिविधि है और यदि यह बात लीक हो जाती है तो सबका कॅरियर बर्बाद हो सकता है। यद्यपि यह कार्य आसान लगता है किंतु वास्तव में यह बहुत ही मुश्किल विकल्प है। चूँकि कप्तान पहले से ही निर्णय ले चुका है और उसने कहा भी है कि यदि में ऑफर स्वीकार नहीं करता हूँ तो टीम से निकाल दिया जाऊंगा। अतः यह विकल्प  भी संभव नहीं है।
विकल्प (4): यह विकल्प सर्वोत्तम होगा। इससे मामले को गुप्त भी रखा जा सकेगा और उचित कार्यवाही भी संभव है। यद्यपि यहाँ यह भी अनुमान लगाया जा सकता है कि वरिष्ठ पदाधिकारियों के इशारे पर ऐसा हो रहा हो, किंतु संभावनाओं के आधार पर निर्णय संभव नहीं है।
विकल्प (5): मेरे पास यह भी विकल्प है कि इससे मैं मीडिया और देश में अच्छी छवि बना सकता हूँ। इससे अन्य लोगों को भी प्रेरणा मिलेगी कि वे गलत कार्यों का विरोध करें। किंतु, चूँकि यह भारत और पाकिस्तान के बीच कूटनीतिक दृष्टि से महत्त्वपूर्ण है तथा किसी भी असामान्य स्थिति में रिश्ते और बिगड़ सकते हैं। अतः मैं इस विकल्प को नहीं चुनूंगा।
नीचे नैतिक दार्शनिकों/विचारकों के दो अवतरण दिये गए हैं। प्रकाश डालिये कि इनमें से प्रत्येक का वर्तमान संदर्भ में आपके लिये क्या महत्त्व है? (a) दूसरों पर वह कभी न थोपो, जो तुम अपने लिये नहीं चुनोगे - कन्फ्यूशियस ।(b) मानवता की पहली शर्त है- जरा-सी विनयशीलता तथा व्यक्ति के आचरण के सही होने के बारे में जरा-सा संकोच और जरा-सी ग्रहणशीलता - गांधीजी।
उत्तर :
(a) दूसरों पर वह कभी न थोपो, जो तुम अपने लिये नहीं चुनोगे - कन्फ्यूशियस ।
कन्फ्यूशियस का यह कथन ‘गोल्डन रूल’ से संबंधित है। यह नियम कहता है कि हर व्यक्ति को दूसरे के साथ दयालुता का व्यवहार करना चाहिये। प्रत्येक मानव को दूसरे के द्वारा दयालुता व परवाह का व्यवहार किया जाना पंसद है। यह नियम स्वतः ही नैतिक व्यवहार उत्पन्न करता है।
लेकिन व्यावहारिक रूप से लोगों की रुचियाँ, ज़रूरतें और अभिवृत्तियाँ भिन्न-भिन्न होती हैं। ऐसे में एक व्यक्ति के लिये यह मुश्किल हो सकता है कि वह कैसा व्यवहार करे। अतः ऐसी स्थिति में व्यक्ति को वही व्यवहार करना चाहिये, जो वह चाहता है कि लोग उसके साथ करें। 
वर्तमान में इसका अत्यंत महत्त्व है। बढ़ता धार्मिक उन्माद, लैंगिक भेदभाव, समाज के कमज़ोर और पिछड़े वर्ग पर अत्याचार, कार्यस्थल पर अमानवीय परिस्थितियाँ, भ्रष्टाचार आदि मुद्दे हैं, जोकि ‘गोल्डन रूल’ से दूर किये जा सकते हैं। उदाहरणस्वरूप, समाज में हर कोई दहेज़ लेने और देने का विरोध करता है किंतु जब खुद की बारी दहेज़ लेने की आती है, तो वह उसको सहर्ष स्वीकार करता है।
इसी प्रकार जब समाज में उच्च वर्ग द्वारा पिछड़ी जातियों का शोषण किया जाता है, तो वह इस पर गर्व महसूस करता है किंतु जब वह स्वयं ऐसी स्थिति से गुजरता है तो यह उसके अहम् को चोट पहुँचाने वाला होता है, जो अंततः बुरे परिणाम जैसे हत्या के रूप में सामने आता है।
अतः आवश्यक है कि व्यक्ति दूसरों के विचारों, व्यवहारों को उतना ही महत्त्व दे जितना कि वह स्वयं अपने लिये चाहता है।
(b) मानवता की पहली शर्त है- जरा-सी विनयशीलता तथा व्यक्ति के आचरण के सही होने के बारे में जरा-सा  संकोच और जरा-सी ग्रहणशीलता - गांधीजी।
गांधी जी का यह कथन मानव के लिये विनयशीलता के महत्त्व को बताता है। विनयशीलता से तात्पर्य है कि हमें स्वंय को दूसरों से ऊँचे पायदान पर नहीं रखना चाहिये, चाहे हम योग्यताओं और उपलब्धियों में बहुत ज्यादा ही क्यों न हों।
विनयशीलता का अर्थ स्वयं को तुच्छ मानना या अपने गुणों, योग्यताओं और उपलब्धियों को नकारना नहीं है, बल्कि यह एक सद्गुण है जो मानव में उच्च नैतिकता स्थापित करने का कार्य करता है।
परंपरागततौर पर दंभ, गर्व और अकड़ को विनयशीलता के विपरीत अवगुण माना जाता रहा है। दंभ से आडंबर या दिखावा, घमण्ड और अन्यों को नीच समझने जैसे भाव आते हैं। इससे अपने को श्रेष्ठ समझने का भाव पैदा होता है, जिसे अन्य लोग असहज पाते हैं। विशेष रूप से शक्ति संपन्न लोग आत्म-संतुष्ट हो जाते हैं तथा आसानी से चापलूसी के आदी हो जाते हैं। जो लोग स्वंय का अच्छा सोचते हैं, वे दूसरों का बुरा सोचने लगते हैं। विनम्रता और विनयशीलता का भाव आडंबर और स्वयं को सही समझने जैसे भावों के सुधारक का काम करता है।
वर्तमान प्रशासन और राजनीति में यह अत्यंत महत्त्चपूर्ण है। जब तक इन दोनों से जुड़े लोग विन्रमता का गुण ग्रहण नहीं कर लेते, वे आम आदमी की समस्याओं के लिये चिंता और विचार प्रदर्शित नहीं कर पाएंगे। इन्हें अपना कर्त्तव्य लोगों की सेवा समझना चाहिये। उन्हें स्वयं को शासक या मालिक नहीं समझना चाहिये। वे उस शक्ति के न्यासी हैं, जो अंततः लोगों से ही प्राप्त होती है।
"जब कोई व्यक्ति ठीक काम करता है, तो उसे पता तक नहीं चलता कि वह क्या कर रहा है, पर गलत काम करते समय उसे हर समय यह ख्याल रहता है कि वह जो कर रहा है, वह गलत है।" क्या आप इस कथन से सहमत हैं? उदाहरण के साथ स्पष्ट करें।
उत्तर :
एक कहावत है- ‘यदि कोई व्यक्ति सदैव सत्य बोलता है तो उसे अपनी कही किसी बात को याद रखने की आवश्यकता नहीं होती। लेकिन, अपनी कही हर उस बात को याद रखना किसी व्यक्ति की मजबूरी होती है, जो झूठी हों।’ इसी प्रकार जब हम अपनी दिनचर्या में उचित, सामाजिक परम्पराओं के अनुकूल तथा वैध कार्य करते हैं तो हमें उस संबंध में ज्यादा सोचने-विचारने की आवश्यकता नहीं होती क्योंकि सही, उचित और वैध कृत्य करने से मानसिक संवेग बहुत अधिक उद्वेलित नहीं होते; लेकिन हाँ, यदि हम सीमाओं से परे जाकर कोई बहुत अच्छा कार्य करते हैं तब अवश्य हम अति उत्साहित होते हैं, उल्लासित होते हैं तथा उसकी स्मृति लंबे समय तक हमारे मस्तिष्क में रहती है।

किंतु, जब भी कोई व्यक्ति गलत, अवैध, अनुचित या नैतिक सिद्धांतों के विपरीत कार्य करता है तब उसकी चेतना हमेशा सजग रहते हुए उसे इस तथ्य का एहसास अवश्य कराती रहती है कि वह गलत कर रहा है। व्यक्ति की स्वाभाविक प्रकृति ऐसे कृत्य के दौरान उद्वेलित होती है।

यहाँ एक बात को स्मरण रखना आवश्यक है। ये प्रतिक्रियाएँ एक सामान्य मानसिक स्थिति वाले व्यक्ति की हैं जो ‘भावनात्मक प्रज्ञता’ भी रखता है। क्योंकि, अपने संवेगों को पहचानना एवं समझना, दूसरे के संवेगों केा पहचानना तथा अपने संवेगों पर नियंत्रण रखने जैसे गुण एक ‘भावनात्मक प्रज्ञता’ से युक्त व्यक्ति में ही होते हैं।

प्रश्न में कहे गए कथन को एक उदाहरण के माध्यम से स्पष्ट करने का प्रयास करते हैं-

एक व्यक्ति बहुत दयालु प्रकृति का है। वह जब भी किसी भूखे या जरूरतमंद को देखता है तो उसको खाना खिलाने या उसकी मदद करने में कभी संकोच नहीं करता है। यह सब उसकी दिनचर्या में स्वाभाविक तौर पर घटता है। लेकिन उस व्यक्ति की कुछ आर्थिक सीमाएँ हैं। कई बार जब उसके पास किसी की मदद के लिये पैसे नहीं होते, तब वह नजदीक के एक मंदिर से चढ़ावे में आए कुछ रुपये चुरा लेता है। उस व्यक्ति को स्वाभाविक तौर पर उसके द्वारा किये जा रहे अच्छे कार्यों की अपेक्षा इस अनुचित और गलत कृत्य का सदैव स्मरण रहता है। उसकी स्मृति में सदैव उसके गलत कार्यों की मौजूदगी उसे उद्वेलित करती रहती है।
स्पष्ट कीजिये कि आचारनीति समाज और मानव का किस प्रकार भला करती है।
उत्तर :
उत्तर की रूपरेखा:
आचार नीति और समाज में अंतर्संबंध क्या है?
ये किस प्रकार सामाजिक समंजस्य बनाने में मानव की मदद करते हैं।
अगर इस विचार को निर्विवाद मान लें कि हर व्यक्ति सुख की आकांक्षा रखता है तो हमें यह भी स्वीकार करना होगा कि बिना किसी नियंत्रण के ‘अपने-अपने’ सुखों के निर्धारण और उसकी प्राप्ति के तरीकों में व्यापक भिन्नता होगी, परिणामतः एक व्यापक संघर्ष का जन्म होगा जो अंततः बलशाली के पक्ष में झुक जाएगा। इससे एक प्रकार की अराजकता उत्पन्न होगी, जो मानव और समाज दोनों के अस्तित्व पर संकट उत्पन्न करेगी। इसी भयावह और अराजक स्थिति से बचने के लिये जिन अनेक व्यवस्थाओं का निर्माण हुआ, उनमें ‘आचारनीति’ एक महत्त्वपूर्ण तत्त्व है। मानव और समाज कल्याण के संदर्भ में आचारनीति के महत्त्व को निम्नांकित बिंदुओं के माध्यम से व्यक्त किया जा सकता हैः
इससे समाज की नैतिक व्यवस्था का निर्माण होता है जिसमें दया, करुणा, समानुभूति और परोपकार जैसे मूल्य समाहित होते हैं। इस प्रकार समाज वंचितों का पक्षधर बनता है।
यह शांतिपूर्ण सह-अस्तित्व पर बल देती है साथ ही निकृष्ट सुखों के ऊपर उत्कृष्ट सुखों को वरीयता देती है। इससे सामाजिक विचलन कम होता है तथा समाज में एक प्रकार का संतुलन बना रहता है।
आचारनीति एक समय में समाज में आम सहमति का निर्माण करती है जिससे व्यक्ति ‘स्व-प्रेरणा’ से सत्य, न्याय जैसे उच्च मूल्यों का अनुगमन करता है।
इस प्रकार आचारनीति स्थानिक विशेषताओं से युक्त और ऐतिहासिक रूप से निर्मित एक ऐसी व्यवस्था का निर्माण करती है, जो समाज को कल्याणकारी मार्ग पर चलने के लिये प्रेरित करती है।
हमें देश में महिलाओं के प्रति यौन-उत्पीड़न के बढ़ते हुए दृष्टांत दिखाई दे रहे हैं। इस कुकृत्य के विरुद्ध विद्यमान विधिक उपबंधों के होते हुए भी,ऐसी घटनाओं की संख्या बढ़ रही है। इस संकट से निपटने के लिये कुछ नवाचारी उपाय सुझाइये।
उत्तर :
उत्तर की रूपरेखा:
बढ़ते यौन-उत्पीड़न को रोकने के लिए नये तथा प्रभावशाली उपायों का उल्लेख।
किसी महिला को उसकी इच्छा के विरुद्ध छूने की कोशिश करना,उससे ज़बरदस्ती अश्लील बातें करना या उसे अश्लील फिल्म दिखाना...आदि महिला यौन उत्पीड़न के मुख्य कारक माने जाते हैं । सरकार तथा नागरिकों की यह  ज़िम्मेदारी बनती है की वह महिलाओं के लिए सार्वजनिक तथा निजी दोनों कार्यस्थलों में सुरक्षित वातावरण उपलब्ध करायें, चाहे वह संगठित क्षेत्र हो या असंगठित। सरकार द्वारा कार्यस्थल पर महिलाओं के यौन उत्पीड़न अधिनियम-2013 पारित किये जाने व इसके अतिरिक्त विभिन्न विधिक प्रावधानों के लागू होने के बावजूद महिलाओं के प्रति यौन-उत्पीड़न के मामलों में निरंतर वृद्धि दर्ज़ की जा रही है।
महिलाओं के उत्पीड़न को रोकने के कुछ नवाचारी उपाय निम्नलिखित हैं-
विद्यालय स्तर पर लड़कियों को अनिवार्यतः ऐसा शारीरिक प्रशिक्षण दिया जाए, जो आत्मरक्षा के लिये पर्याप्त हो।
विद्यालयों में स्वस्थ यौन शिक्षा दी जाए, जो किशोरों को यौन-जीवन के प्रति क्रूर और कल्पनाजीवी नहीं, बल्कि संवेदनशील बनाए। विशेषतः लड़कियों को ऐसे यौन-संकेतों आदि से अवगत कराया जाना चाहिये, जिन्हें देखकर वे सही समय पर सजग हो सकें।
मीडिया के माध्यम से बच्चों के माता-पिता को भी प्रशिक्षण दिया जाए ताकि वे अपने बच्चों के स्वस्थ मानसिक व संवेदनात्मक विकास में सहायक हो सकें।
जो महिलाएँ उत्पीड़न के खिलाफ आवाज उठाती हैं, उन्हें समाज व प्रशासन द्वारा यंत्रणा नहीं, सम्मान मिलना चाहिये ताकि महिलाओं में आत्मविश्वास का संचार हो सके।
यौन उत्पीड़कों का सामाजिक बहिष्कार किया जाना चाहिये। इसके लिये सोशल मीडिया का सार्थक उपयोग किया जा सकता है। स्वयं महिलाएँ फेसबुक/ट्विटर आदि के माध्यम से दबाव बना सकती हैं।
लोक सेवा के संदर्भ में ‘जवाबदेही’ का क्या अर्थ है? लोक सेवकों की व्यक्तिगत और सामूहिक जवाबदेही को सुनिश्चित करने के लिये क्या उपाय अपनाए जा सकते हैं?
उत्तर :
उत्तर की रूपरेखा:
लोक सेवा के संदर्भ में ‘जवाबदेही’का अर्थ समझाएं।
लोक सेवकों की व्यक्तिगत और सामूहिक जवाबदेही को सुनिश्चित करने के लिये क्या उचित उपाय किये जा सकते हैं।
जवाबदेही का अर्थ है-किसी कार्य से जुड़ी संभावित विफलता या प्रक्रियागत भूलों के लिये किसी व्यक्ति विशेष की ज़िम्मेदारी का निर्धारित होना। ऐसे स्पष्ट निर्धारण से किसी भी कार्य या परियोजना की सफलता की संभावना बढ़ जाती है।
लोक सेवा के संदर्भ में भी इसका यही अर्थ है अर्थात् यह निर्धारित करना कि किसी कार्य या परियोजना के संदर्भ में अंतिम ज़िम्मेदारी किस अधिकारी की होगी तथा किसके प्रति होगी? अगर कार्य विफल हुआ तो उसके खिलाफ क्या कदम उठाए जा सकेंगे और उन्हें उठाए जाने की क्या प्रक्रिया होगी? लोक सेवा के मामले में जवाबदेही अधिक महत्त्वपूर्ण है क्योंकि इसमें जनता का धन और सुविधाएँ दाँव पर होती हैं और लोकतंत्र में संपूर्ण प्रशासन की अंतिम जवाबदेही जनता के प्रति ही बनती है।
लोक सेवकों की व्यक्तिगत और सामूहिक जवाबदेही सुनिश्चित करने के निम्नलिखित उपाय हैं:
सुनिश्चित सोपानक्रम होना चाहिये,जिसमें सभी पदों की शक्तियाँ और उत्तरदायित्व स्पष्टतः परिभाषित हों।
किसी कार्य या परियोजना के संदर्भ में सभी अधिकारियों में स्पष्ट कार्य-विभाजन हो। संदेह की गुंजाइश नहीं रहनी चाहिये।
ज़िम्मेदारी को निभाने की प्रतिबद्धता और निष्पादन के आधार पर समुचित पुरस्कारों तथा दंडों की वस्तुनिष्ठ व्यवस्था हो।
प्रशासन को कर्तव्यनिष्ठ अधिकारियों/कर्मचारियों की संपूर्ण सुरक्षा की गारंटी देनी चाहिये,ताकि वे निर्भयतापूर्वक लोकहित में निर्णय कर सकें।
सामूहिक जवाबदेही वाले समूह में ऐसे सदस्य हों,जिनमें पारस्परिक सहयोग की भावना हो, वैमनस्य नहीं।
ऊर्ध्वाधर तथा क्षैतिज संचार हर समय उपलब्ध हो,ताकि संवादहीनता के कारण निर्णयन में विलंब न हो। वॉट्सऐप ग्रुप जैसे उपाय इसमें बेहद सहायक हैं।
चिकित्सकीय नैतिकता से क्या तात्पर्य है? एक चिकित्सक में किन मूल्यों का होना आवश्यक है? चर्चा करें।
उत्तर :
उत्तर की रूपरेखा:
चिकित्सकीय नैतिकता क्या है ?
चिकित्सकीय मूल्यों की चर्चा।
इन मूल्यों की आवश्यकता क्यों?
चिकित्सकीय नैतिकता नैतिक सिद्धांतों की एक प्रणाली है, जो नैदानिक चिकित्सा अभ्यास और वैज्ञानिक अनुसंधान में मूल्यों और निर्णयों को लागू करती है। चिकित्सकीय नैतिकता वंश, लिंग या धर्म की परवाह किये बिना सभी लोगों को गुणवत्ता युक्त व सैद्धांतिक देखभाल की अनुमति देती है।
यह जीवित और निर्जीव दोनों पर लागू होती है। जैसे- शवों पर चिकित्सा अनुसंधान। इसमें पालन किये जाने वाले मूल्यों का  स्पष्ट सेट होता है जो किसी भी भ्रम या संघर्ष के मामलें में पेशेवर के लिये मानक का कार्य करते हैं।
एक चिकित्सक में निम्नलिखित मूल्यों का होना आवश्यक हैः
स्वायत्तता का सम्मानः मरीज को अपने उपचार से मना करने या चुनने का अधिकार है।
एक चिकित्सक को रोगी के सर्वोत्तम हित में कार्य करना चाहिये।
‘उपयोगिता’ नुकसान की तुलना में अच्छाई को बढ़ाने वाली होनी चाहिये।
न्यायः दुर्लभ स्वास्थ्य संसाधनों के वितरण और किसके लिये कौन-सा उपचार जैसे विषय (निष्पक्षता और समानता) के प्रति जागरूक होना।
व्यक्तियों का सम्मानः मरीज और उसका उपचार करने वाला, दोनों गरिमापूर्ण व्यवहार के हकदार हैं।
सच्चाई और ईमानदारी।
गोपनीयताः एक चिकित्सक को अपने मरीज से जुड़ी जानकारी को गोपनीय रखना चाहिये।
यद्यपि उपर्युक्त मूल्य किसी स्थिति से निपटने में भूमिका नहीं निभाते किंतु उस संघर्ष को समझने के लिये उपयोगी ढाँचा उपलब्ध कराते हैं, जब नैतिक मूल्यों में संघर्ष होता है। ऐसी स्थिति में एक चिकित्सक के लिये नैतिकता के उच्च मानदंडों का पालन करना अनिवार्य हो जाता है।